Lakmé
Lakmé er en opera i tre akter af Léo Delibes med libretto af Edmond Gondinet (1828-1888) og Philippe Gille (1831-1901) efter Pierre Lotis selvbiografiske roman Rarahu ou Le mariage de Loti (1880).
Operaen, hvis handling foregår i Indien i 1800-tallet, blev uropført i Paris i 1883 og blev straks meget populær pga. sit eksotiske emne (jf. Perlefiskerne af Georges Bizet, Konge for en dag af Adolphe Charles Adam og Le roi de Lahore af Jules Massenet).
Lakmé (navnet er afledt af Lakshmi) er den berømteste af Delibes’ operaer; i perioden 1882-1931 blev den opført tusind gange, og den opføres stadig jævnligt i Frankrig. Særlig kendt er Blomsterduetten fra 1. akt mellem præstinden Lakmé og hendes tjener Mallika og Klokkearien (Où va la jeune Hindoue) i 2. akt, sunget af Lakmé.